Mikkel Bjørn (DF), 2025-11-28:
Tak for det.
Debatten i dag har et særdeles interessant udgangspunkt, nemlig en minister, der har skrevet en bog, hvori han med bemærkelsesværdig klarhed og kraft advarer imod Den Europæiske Menneskerettighedsdomstols magtovertagelse, men som, da ministeren så blev minister, pludselig fik kolde fødder.
I »Ingen over Domstolen« forklarer udlændinge- og integrationsministeren, at Danmark må sige fra over for de domme, der underminerer vores ret til selv at bestemme, hvem der skal have lov til at opholde sig i Danmark, og hvem der skal udvises ved kriminalitet.
Han skriver, at dommere i Strasbourg ikke bør afgøre, hvem der må blive i Danmark.
Han ønsker at tage et opgør med statsløsekonventionen, og han erklærer, at Folketinget og kun Folketinget skal bestemme dansk udlændingepolitik.
Vi spurgte ministeren sort på hvidt, om han ville omsætte sine egne forslag til virkelighed.
Det blev til 36 konkrete skriftlige spørgsmål baseret direkte på hans egne citater fra bogen.
Som svar fik vi tre vage standardsvar og en bunke ikkesvar.
Det var mildest talt lidt skuffende.
Der var ingen konkrete initiativer, ingen tidsplan, ingen navngivne domme, der skulle udfordres eller ignoreres, ingen vision for, hvordan Danmark tager sin beslutningskompetence tilbage.
Ministeren afviste sågar de mest vidtgående forslag i sin egen bog.
Han nægter at sige fra over for Domstolen trods sine egne opfordringer til netop det.
Han nægter at tage initiativ til at ændre konventionerne, på trods af at han selv kalder dem problematiske for dansk suverænitet.
Han afviser at ændre reglerne for automatisk tildeling af statsborgerskab til børn, selv om han i bogen kritiserer det skarpt, og han nævner ikke et ord om frihedsberøvelse af udvisningsdømte udlændinge, selv om han på side 16 i bogen erklærer, at de må blive i fængslet, indtil de rejser.
Derfor stiller vi dette spørgsmål: Vil ministeren tage sine egne ord alvorligt?
Hvis ikke regeringen vil tage kampen for dansk beslutningskompetence, så må oppositionen samle sig, for vi kan ikke længere acceptere, at internationale konventioner og domstole underminerer dansk udlændingepolitik.
Vi foreslår derfor, at Folketinget klart og tydeligt markerer, at Danmark skal kunne udvise kriminelle udlændinge uden at blive underkendt af internationale dommere, at Danmark skal kunne nægte statsborgerskaber til personer, som ikke føler sig danske, og som er en trussel imod vores samfund, selv når det bryder med internationale konventioner, at Danmark skal tage debatten om konventionerne åbent og ikke gemme sig bag juridiske bortforklaringer.
Hvis ministeren ikke har mod til at følge sin egen retorik til dørs, har Dansk Folkeparti det.
Så skal jeg på vegne af Liberal Alliance, De Konservative, Danmarksdemokraterne og Dansk Folkeparti fremsætte følgende: Forslag til vedtagelse
»Folketinget konstaterer, at udlændinge- og integrationsministeren i sin bog »Ingen over Domstolen« beskriver behovet for, at Danmark tager magten tilbage fra Den Europæiske Menneskerettighedsdomstol, men at regeringen ikke har fremlagt initiativer, som realiserer disse udmeldinger.
Folketinget pålægger derfor regeringen - at fremsætte de initiativer, som ministeren selv foreslår i sin bog, herunder at begrænse Domstolens mulighed for at forhindre danske udvisninger, - at udarbejde en konkret handlingsplan for, hvordan Danmark sikrer national beslutningskompetence på udlændingeområdet og - at tilkendegive, hvilke domme Danmark fremover ikke bør acceptere, hvis de indebærer en uacceptabel indskrænkning af dansk suverænitet.«
Tak for ordet.